|  |
| --- |
| OikeusministeriöLainvalmisteluosasto |
| Lausuntopyyntö OM 25/41/2015 (OM017:00/2015) Oikeusministeriön julkaisu 31/2016 - Uudelleenlaaditun maksukyvyttömyysasetuksen edellyttämät lainsäädäntömuutokset |
|  |

EU:n maksukyvyttömyysasetuksen edellyttämät muutokset lainsäädäntöön

Oikeusministeriö (OM) on pyytänyt Elinkeinoelämän keskusliitto EK:lta lausuntoa otsikkoasiassa. EK esittää lausuntonaan seuraavan.

**1 EK:n kanta**

OM:n johtaman työryhmän tehtäväksi annettiin valmistella (hallituksen esityksen muotoon) uudelleenlaaditun EU:n maksukyvyttömyysasetuksen edellyttämät välttämättömät muutokset kansalliseen lainsäädäntöön. EK:n näkemyksen mukaan työryhmän esitys on tässä suhteessa onnistunut.

EK:n näkemyksen mukaan esitetystä sääntelystä johtuvia yrityksiin ja velallisiin ja velkojiin kohdistuvia vaikutuksia on tunnistettu mietinnössä realistisesti ja riittävästi. Siltä osin, kun mietinnössä viitataan uusien säännöksien vaikuttavuuteen vilpillisen oikeuspaikkakeinottelun vähentämiseksi, EK toteaa kuitenkin, ettei sen tiedossa ole vilpilliseen forum shoppingiin liittyviä oikeustapauksia tältä osin.

**2 OM:n työryhmän työn jatkaminen**

EK:n käsityksen mukaan 14.10.2015 työnsä aloittanut OM:n työryhmä jatkaa työtään 31.3.2017 saakka. Työryhmän asettamispäätöksen mukaan työryhmän on mm. selvitettävä, tulisiko ympäristövastuiden asemaa konkurssissa selkeyttää, ja ehdottaa tarvittaessa ratkaisua. Työryhmän on lisäksi arvioitava julkisselvityksen toimivuutta ja ehdotettava tarvittaessa sitä koskevia muutoksia. Työryhmän on arvioitava, liittyykö konkurssimenettelyyn muita muutostarpeita.

EK pitää tärkeänä, että työryhmän jatkaessa työtään em. tärkeiden ja laajojen asiakokonaisuuksien osalta relevanttien sidosryhmien riittävistä osallistumismahdollisuuksista huolehditaan asianmukaisesti. Tarvittaessa tulisi harkita työryhmän kokoonpanon laajentamista.

2.1 Muita suomalaiseen insolvenssipuitteistoon kohdistuvia kehittämistarpeita: yrityssaneerauslain uudistaminen

EK on pitänyt aiemminkin esillä Suomen yrityssaneerauslain uudis-tamisen tärkeyttä ja kiirehtinyt tarvittavien lainsäädäntömuutosten aloittamista. EK:n käsityksen mukaan suomalainen insolvenssipuitteisto yrityssaneerauslainsäädännön osalta muodostaa tällä hetkellä merkittävimmän yksittäisen esteen joukkolainamarkkinoiden kehittämiseksi esimerkiksi muita Pohjoismaita vastaaviksi: esimerkiksi Ruotsissa joukkolainamarkkinat ovat huomattavasti aktiivisemmat ja vakiintuneemmat kuin Suomessa.

Joukkovelkakirjalainamarkkinoille pääsy tulisi mahdollistaa myös kes-kisuurille yrityksille ja luoda edellytykset entistä houkuttelevimmille markkinoille. Näistä syistä on ehdottoman tärkeää, että kansallisen yri-tyssaneerauslainsäädännön ajantasaisuus ja muut kehittämistarpeet selvitetään. Kotimainen lainvalmistelutyö mahdollisten puutteiden kor-jaamiseksi olisi aloitettava viivytyksettä. Yritysrahoituksen saatavuus ja monipuolisuus ovat viime kädessä kansantaloudellisia kysymyksiä.

EK:n käsityksen mukaan edellä viitatut tarvittavat lainsäädännön kor-jaustoimenpiteet liittyvät ennen muuta siihen, että on järkevää lisätä yrityssaneerauslakiin mahdollisuus tietyin edellytyksin ja kyseisten velkojien suostumuksella muuttaa velkapääomaa muiksi pää-omainstrumenteiksi ilman osakkeenomistajien suostumusta, jos yrityksen taloudellisen tilanteen tervehdyttäminen tätä vaatii. EK ymmärtää, että osalla velkasijoittajista velan muuttuminen osakkeiksi saattaa olla teknisesti ongelmallista, mutta tämä pystytään mm. Norjan esimerkkien mukaisesti ohittamaan, eikä sen pidä olla esteenä sijoitusten arvon säilyttämisessä mahdollisimman hyvänä. Yrityksen joutuessa insolvenssitilanteeseen jäljelle jääneen omaisuuden ja liiketoiminnan arvo on usein hyvinkin riippuvainen prosessin ajallisesta kestosta, mikä on velkojien kannalta hyvin olennaista. Näin ollen erilaisten prosessien nopeutumiseen tulee jatkossa kiinnittää erityistä huomiota. Samoin liiketoiminnan arvo tulisi näissä tilanteissa määrittää going concern –periaatteen mukaisesti sen sijaan, että se laskettaisiin omaisuuden likvidaatioarvon perusteella.

Lisätietoja antaa mielellään allekirjoittaneen lisäksi Santeri Suominen, santeri.suominen@ek.fi , 0504637822.

|  |
| --- |
| Kunnioittavasti |
|  |
| Elinkeinoelämän keskusliitto EK |
|  |
| Hannu Rautiainen |
| johtaja |